钦定古今图书集成/明伦汇编/官常典/第724卷 > 赵令𡷫 王远 吴源 刘卓
## 钦定古今图书集成/明伦汇编/官常典/第724卷 > 赵令𡷫 王远 吴源 刘卓

按：《宋史忠义传》：“令𡷫，燕懿王元孙安定郡王令。”兄
也。初名令裨。建炎初，仕至鄂州通守，领兵戍武昌。贼
阎瑾犯黄州，纵掠而去，令𡷫渡江存抚之，黄人乃安。
李纲言于上，擢直龙图阁、知黄州，赐今名。奉诏修城，
凡六月而毕。贼张遇过城下，招令𡷫，度不能拒，出城
见之。遇饮以酒，一举而尽，曰：“固知饮此必死，愿勿杀
军民。”遇惊曰：“先以此试公耳。”更取毒酒沃地，地裂有
声，乃引军去。未几，丁进、李成兵迭至，俱击却之。叛将
孔彦舟又引兵围城，率民兵固守，凡六日乃解。三年，
以内艰去，诏起服。时金人闻孟太后在南昌，欲邀之，
径犯黄州。令𡷫已远在道，郡卒得金人木笴，凿箭浮
江告急，令𡷫疾趋，夜半入城。金人力攻，翼日城陷。金
人欲降之，大骂不屈，酌以酒挥之，不肯饮，又衣以战
袍曰：“我岂当服？”金人曰：“赵使君何坚执。”又使拜，曰：“此
膝但当拜祖宗，岂能拜汝！”金人怒，鞭之，流血被面，骂
不绝口而死。事闻，赠徽猷阁待制，谥曰愍忠。州人乞
立庙，从之。初，城破，都监王远、判官吴源、巡检刘卓皆
以不屈死焉。